2.  การควบคุมภายใน

-   รายละเอียดเกี่ยวกับระบบการควบคุมและการตรวจสอบภายในของบริษัทฯ
    นั้นอยู่ในหัวข้อการกำกับดูแลกิจการข้อ 6 แล้ว (ดูหน้าที่ 62 ประกอบ)

-   คณะกรรมการตรวจสอบได้ให้ความเห็นเกี่ยวกับการควบคุมภายในและการบริหารความเสี่ยงรวมทั้งการกำกับดูแลกิจการที่ดี
    ตามรายละเอียดที่แนบมาพร้อมนี้แล้ว

-   ผู้สอบบัญชีได้รายงานระบบการควบคุมภายในด้านการบัญชีตามรายละเอียดที่แนบมาพร้อมนี้แล้ว

รายงานความรับผิดชอบของคณะกรรมการต่อรายงานทางการเงิน

งบการเงินของบริษัท ลานนารีซอร์สเซส จำกัด (มหาชน)
และบริษัทย่อยที่นำมาจัดทำงบการเงินรวมประจำปี 2550
นั้นได้จัดทำขึ้นตามข้อกำหนดในประกาศกรมพัฒนาธุรกิจการค้าเรื่องกำหนดรายการย่อที่ต้องมีในงบการเงินลงวันที่
14 กันยายน 2544 ซึ่งใช้บังคับตามพระราชบัญญัติการบัญชี พ.ศ. 2543
และได้ปฏิบัติตามมาตรฐานบัญชีที่กำหนดในพระราชบัญญัติวิชาชีพบัญชี พ.ศ. 2547

คณะกรรมการรับผิดชอบต่อรายงานทางการเงินของบริษัท ลานนารีซอร์สเซส จำกัด (มหาชน)
และบริษัทย่อยที่จัดทำขึ้นเพื่อให้เกิดความมั่นใจว่าได้แสดงฐานะการเงิน
ผลการดำเนินงานและกระแสเงินสดรวมที่เป็นจริงและสมเหตุสมผลโดยได้จัดให้มีการบันทึกข้อมูลทางบัญชีที่ถูกต้องครบถ้วนเพียงพอ
และรายงานทางการเงินนี้ได้จัดทำขึ้นตามมาตรฐานการบัญชีที่รับรองทั่วไปโดยพิจารณาเลือกใช้นโยบายบัญชีที่เหมาะสมและสอดคล้องกับกิจการซึ่งถือปฏิบัติโดยสม่ำเสมอ
ตลอดจนได้พิจารณาถึงความพอเพียงในการตั้งสำรองสำหรับรายการที่มีความไม่แน่นอน
หรืออาจจะมีผลกระทบอย่างสำคัญต่อกิจการในอนาคต
โดยได้เปิดเผยข้อมูลที่สำคัญไว้ในหมายเหตุประกอบงบการเงิน
และผู้สอบบัญชีได้แสดงความเห็นไว้ในรายงานของผู้สอบบัญชีแล้ว

ในการนี้คณะกรรมการได้แต่งตั้งคณะกรรมการตรวจสอบซึ่งประกอบด้วยกรรมการที่มีความอิสระและไม่ได้เป็นผู้บริหาร
ซึ่งมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทยให้เข้ามาทำหน้าที่สอบทานงบการเงิน
ดูแลให้มีการปฏิบัติตามมาตรฐานการบัญชี สอบทานระบบการควบคุมภายใน
ระบบการตรวจสอบภายในและการบริหารความเสี่ยงให้มีความเหมาะสมและมีประสิทธิภาพ
มีการปฏิบัติงานที่โปร่งใสเป็นไปตามระเบียบของบริษัทฯ และเป็นไปตามบทบัญญัติของกฎหมายต่างๆ
ที่เกี่ยวข้องรวมทั้งดูแลไม่ให้เกิดความขัดแย้งทางผลประโยชน์ตลอดจนพิจารณาและเสนอแต่งตั้งผู้สอบบัญชีของบริษัทฯ
โดยคณะกรรมการตรวจสอบได้แสดงความเห็นไว้ในรายงานของคณะกรรมการตรวจสอบซึ่งแสดงไว้ในรายงานประจำปี
2550 แล้ว

วันที่ 18 กุมภาพันธ์ 2551

ในนามคณะกรรมการบริษัท ลานนารีซอร์สเซส จำกัด (มหาชน)

(นายสมเกียรติ ลิมทรง) (นายไกรสีห์ ศิริรังษี)

ประธานกรรมการ ประธานเจ้าหน้าที่บริหาร

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ 3 ท่าน
ซึ่งไม่ใช่ผู้บริหารและมีความอิสระโดยมีนายผดุง เตชะศรินทร์ เป็นประธานกรรมการตรวจสอบ
นายสมหมาย มีทรัพย์หลาก และนายอดุลย์ ตัณฑรัตน์ เป็นกรรมการตรวจสอบ

เมื่อวันที่ 1 มีนาคม 2550 นายสมหมาย มีทรัพย์หลาก
กรรมการตรวจสอบได้ขอลาออกจากการเป็นกรรมการบริษัทฯ คณะกรรมการ บริษัทฯ
จึงมีมติแต่งตั้งนางดวงกมล สุชาโต เป็นกรรมการอิสระและกรรมการตรวจสอบ ทั้งนี้มีผลตั้งแต่วันที่
1 พฤษภาคม 2550

ในรอบปี 2550
คณะกรรมการตรวจสอบได้ปฏิบัติหน้าที่ตามที่ได้รับมอบหมายตามกฏบัตรที่คณะกรรมการบริษัทฯ
ได้กำหนดขึ้น โดยมีการประชุมรวม 14 ครั้ง
และได้รายงานสรุปผลการประชุมต่อคณะกรรมการบริษัทฯ ทุก 3 เดือน ซึ่งพอสรุปสาระสำคัญได้ดังนี้

การสอบทานงบการเงิน

คณะกรรมการตรวจสอบได้สอบทานงบการเงินรายไตรมาส งบการเงินประจำปีของบริษัทฯ
และของบริษัทย่อยเพื่อให้มั่นใจได้ว่างบการเงินดังกล่าวได้จัดทำขึ้นอย่างถูกต้องตามมาตรฐานการบัญชี
มีการเปิดเผยข้อมูลที่ครบถ้วนเพียงพอและเชื่อถือได้

ระบบการควบคุมภายใน

คณะกรรมการตรวจสอบได้พิจารณาและให้ความเห็นชอบต่อแผนงานตรวจสอบของปี 2551
และได้พิจารณาและรับทราบรายงานการตรวจสอบ ทุกเดือน
ได้ให้ข้อสังเกตุและข้อเสนอแนะกับแผนกตรวจสอบเป็นประจำเพื่อให้การปฏิบัติงานเกิดผลงานที่มีประสิทธิภาพและประสิทธิผล

การกำกับดูแลการบริหารความเสี่ยง

คณะกรรมการตรวจสอบได้สอบทานรายงานและผลการปฏิบัติงานของคณะกรรมการบริหารความเสี่ยงตามที่ได้รับมอบหมายจากคณะกรรมการบริษัทฯ
เห็นว่ามีการประเมินปัจจัยความเสี่ยงและการบริหารความเสี่ยงพร้อมทั้งเสนอแนวทางป้องกันเพื่อลดผลกระทบที่อาจเกิดขึ้นต่อการดำเนินธุรกิจอย่างเหมาะสมตามสภาพธุรกิจในการนี้คณะกรรมการตรวจสอบได้ให้ข้อสังเกตุที่เห็นว่าเป็นประโยชน์เพื่อให้การ
บริหารความเสี่ยงดำเนินไปอย่างได้ผลดียิ่งขึ้น

การทำรายการที่เกี่ยวโยงกัน

คณะกรรมการตรวจสอบได้สอบทานการทำธุรกรรมของบริษัทฯ
กับบริษัทย่อยและหรือบุคคลที่เกี่ยวโยงกันรวมทั้งรายการที่อาจมีความขัดแย้งกันทางผลประโยชน์เพื่อให้มั่นใจได้ว่ารายการดังกล่าวเป็นรายการที่ดำเนินตามเงื่อนไขในทางธุรกิจปกติไม่มีการถ่ายเทผลประโยชน์ใดๆ
และมีการเปิดเผยข้อมูลที่ชัดแจ้งเพียงพอ

การปฏิบัติตามกฎหมายและข้อกำหนดของภาครัฐ

คณะกรรมการตรวจสอบได้สอบทานให้บริษัทฯปฏิบัติตามมาตรฐานการบัญชีทุกฉบับที่ประกาศใช้
กฎหมายที่เกี่ยวข้องกับธุรกิจของบริษัทฯ
ข้อกำหนดและประกาศของคณะกรรมการกำกับหลักทรัพย์และตลาดหลักทรัพย์
ตลอดจนตลาดหลักทรัพย์แห่งประเทศไทย

การกำกับดูแลกิจการที่ดี

บริษัทฯ
ได้ให้ความสำคัญในการบริหารงานตามหลักการกำกับดูแลกิจการที่ดีอย่างจริงจังและต่อเนื่องเพื่อให้ความมั่นใจต่อผู้ถือหุ้น
คู่ค้า ลูกค้า และผู้ที่เกี่ยวข้องทุกฝ่ายว่าการดำเนินงานของบริษัทฯ มีความโปร่งใสและมีจริยธรรม

การแต่งตั้งผู้สอบบัญชี

คณะกรรมการตรวจสอบได้พิจารณาและเสนอขอความเห็นชอบจากคณะกรรมการบริษัทฯ
เพื่อขออนุมัติต่อที่ประชุมใหญ่ผู้ถือหุ้นให้แต่งตั้งนายณรงค์ พันตาวงษ์ และนางสาวรัตนา จาละ
หรือนางสาวกมลทิพย์ เลิศวิทย์วรเทพ แห่งบริษัท สำนักงาน เอินส์ท แอนด์ ยัง จำกัด
เป็นผู้สอบบัญชีประจำปี 2551

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมาย
โดยได้เชิญผู้สอบบัญชีของบริษัทฯ
มาร่วมประชุมหารือเกี่ยวกับการปฎิบัติงานของผู้สอบบัญชีและระบบการควบคุมภายในของบริษัทฯ

โดยสรุปคณะกรรมการตรวจสอบพิจารณาแล้วเห็นว่าในรอบปี 2550 ที่ผ่านมาคณะกรรมการบริษัทฯ
รวมทั้งผู้บริหารของ บริษัทฯ ได้ให้ความสำคัญกับการบริหารงานตามหลักบรรษัทภิบาลที่ดี
มีจริยธรรมในการประกอบธุรกิจ ให้ความสำคัญกับปัจจัยความเสี่ยงที่อาจส่งผลกระทบกับบริษัทฯ
มีการปฏิบัติตามข้อกฏหมายที่เกี่ยวข้อง มีการจัดทำรายงานทางการเงินให้มีความถูกต้อง เชื่อถือได้
และมีการเปิดเผยข้อมูลที่เพียงพอ เพื่อให้เป็นไปตามมาตรฐานการบัญชีที่รับรองทั่วไป
มีระบบการควบคุมภายในที่เพียงพอและเหมาะสมไม่ปรากฏข้อบกพร่องที่เป็นสาระสำคัญ

วันที่ 18 กุมภาพันธ์ 2551

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ

[] Lanna Resources Public Company Limited

บริษัท ลานนารีซอร์สเซส จำกัด (มหาชน)

วันที่ 18 กุมภาพันธ์ 2551

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ลานนารีซอร์สเซส จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท ลานนารีซอร์สเซส จำกัด (มหาชน)
สำหรับปีสิ้นสุดวันที่ 31 ธันวาคม 2550 และได้เสนอรายงานการตรวจสอบลงวันที่ 18 กุมภาพันธ์
2551 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงเห็นต่องบการเงิน
ณ วันที่ 31 ธันวาคม 2550

อย่างไรก็ตาม สำนักงานฯ ขอเรียนว่าในการตรวจสอบบัญชีสำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่อมทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

(สายฝน อินทร์แก้ว)

ผู้สอบบัญชีรับอนุญาต เลขทะเบียน 4434